*Редни број часа*

61

*Наставна тема*: Природни бројеви до 100

*Наставна јединица*: Упоређивање бројева од 1 до 5

*Циљ часа*: поређење бројева уз првилно коришћење математичке терминологије

*Тип часа*: утврђивање

*Облик рада*: фронтални, индивидуални

*Метода рада*: разговор, метода писаних радова

*Наставна средства*: дидактички материјал, наставни листић, *Забавнаматематика*,
стрaна 18

*Ток и садржај часа*

*Уводни део часа*

Уводна активност: рад с дидактичким материјалом.

* Формирање скупова с различитим бројем елемената.
* Уређивање по величини, од највећег до најмањег и од најмањег до највећег.
* Пребројавање елемената скупова и установљавање који скуп има најмањи, а који највећи број елемената.
* Упоређивање скупова.

*Главни део часа*

– Утврђивање остварити на различите начине:

* Увежбавањем правилног читања и писања неједнакости.
* Упоређивањем бројева од 1 до 5.
* Уређивањем бројева по величини, од најмањег до највећег и од највећег до најмањег.
* Израдом задатака у *Забавној математици* на страни 18, око 15 минута. Ученици анализирају задатке и уписују одговарајући знак, < или >. Други део задатка раде самостално. Ако правилно обоје поља, добиће лепу слику.

– Десетоминутном израдом задатака на листићу проверити како су ученици савладали ову наставну јединицу. Задаци могу бити овог типа:

1. Графички приказати дати однос бројева.
2. На основу неједнакости нацртати одговарајући број елемената у скуповима.
3. Поређење бројева уписивањем одговарајућег знака.
4. Уредити бројеве по величини.

*Завршни део часа*

Повратна информација.

*Анализа часа (запажања наставника)*

*Наставник*

*Разред и одељење*

*Датум*

*Редни број часа*

62

*Наставна тема*: Природни бројеви до 100

*Наставна јединица*: Знак + (плус, више)

*Циљ часа*: усвајање знака „плус“ у записивању одговарајућег израза

*Тип часа*: обрада

*Облик рада*: фронтални, индивидуални, рад у паровима

*Метода рада*: демонстративна, разговор, илустративна, метода писаних радова

*Наставна средства*: конкретни предмети, дидактички материјал, *Математика*, стрaна 65

*Ток и садржај часа*

*Уводни део часа*

Час почети активностима са 59. часа, ређањем кутијица у редове. Почиње се с једном кутијом, и на њу се додаје још једна. Питати ученике колико је било кутија, а колико смо додали. Затим на те кутије ставити још три и поставити исто питање.

*Главни део часа*

– Рећи ученицима да се додавање може записати помоћу знака.

– Увести писање и читање знака + и применити га на наведеним примерима:

1 + 1 2 + 3

– Писати израз без знака једнакости. Ученике уводити у сабирање путем здруживања елемената два скупа или додавањем елемената једног скупа елементима другог скупа.

– На основу још неколико примера помоћу дидактичког материјала слушају одговарајуће изразе и написати их, уз инсистирање на правилном читању на два начина (један плус један или један више један).

– Израда задатака у уџбенику, на страни 65, око 15 минута.

*Завршни део часа*

Завршну активност остварити радом у паровима. Наставник записује израз на табли, а парови треба да га прикажу најпре на дидактичком материјалу, а затим и графички.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

63

*Наставна тема*: Природни бројеви до 100

*Наставна јединица*: Знак = (једнако)

*Циљ часа*: усвајање знака „једнако“ и правилно записивање израза

*Тип часа*: обрада

*Облик рада*: фронтални, индивидуални

*Метода рада*: демонстративна, разговор, илустративна, метода писаних радова

*Наставна средства*: конкретни предмети, дидактички материјал, *Забавнаматематика*, страна 19, *Математика*, стрaна 66

*Ток и садржај часа*

*Уводни део часа*

У уводном делу часа утврдити знања о знаку „плус“ израдом задатака у *Забавнојматематици*, страна 19. Ученици на основу датих слика записују одговарајуће изразе и читају их гласно ради увежбавања правилне математичке терминологије.

*Главни део часа*

– Увођење знака „једнако“ надовезати на пример с претходног часа (ређање и додавање кутијица).

– Ученици врло лако могу да израчунају збир два броја (појам збир се још не уводи) на основу конкретног материјала. На претходном часу уведен је само бројевни израз, без знака једнакости.

– Додати једној кутији још једну и питати ученике колико укупно има кутија. Они ће без тешкоћа доћи до закључка да укупно има две кутије.

– Увести знак „једнако“ и записати израз: 1 + 1 = 2

– Читање израза: „Један плус један једнако је два.“

– Урадити још неколико конкретних примера с тачним записивањем, читањем и израчунавањем.

– Самостално решавање задатака у уџбенику, на страни 66, око 10 минута.

*Завршни део часа*

Анализа и провера тачности урађених задатака.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

64

*Наставна тема*: Природни бројеви до 100

*Наставна јединица*: Знак – (минус, мање)

*Циљ часа*: усвајање знака „минус“ у записивању одговарајућег израза

*Тип часа*: обрада

*Облик рада*: фронтални, индивидуални

*Метода рада*: демонстративна, разговор, илустративна, метода писаних радова

*Наставна средства*: конкретни предмети, дидактички материјал, *Математика*, стрaна 67, *Забавна математика*, страна 21

*Ток и садржај часа*

*Уводни део часа*

– Рачунска операција одузимања такође се уводи помоћу конкретних примера, као издвајање елемената из датог скупа.

– Као што су кутије додаване, сада се из реда који чини пет сложених кутија једна уклања. Питати ученике колико је кутија било, а колико је кутија склоњено.

*Главни део часа*

– На основу претходног примера увести писање и читање знака – (минус или мање) и применити га на наведеном примеру: 5 – 1 (пет минус један, или пет мање један).

– Затим питати ученике колико је кутија остало када је једна склоњена. Ученици пребројавањем долазе до резултата, а израз се записује са знаком једнакости:

5 – 1 = 4

– Помоћу дидактичког материјала урадити још примера одузимања, а затим прећи на графичко приказивање одузимања прецртавањем елемената:

– Израда задатака у уџбенику, на страни 67.

– Самостално решавање задатака у *Забавној математици*, на страни 21, око 15 минута.

*Завршни део часа*

Анализа и провера тачности урађених задатака.

*Анализа часа (запажања наставника)*

*Редни број часа*

65

*Наставна тема*: Природни бројеви до 100

*Наставна јединица*: Знаци „плус“, „једнако“, „минус“

*Циљ часа*: правилно записивање, читање и израчунавање израза коришћењем

знакова +, – и =

*Тип часа*: утврђивање

*Облик рада*: фронтални, индивидуални, групни

*Метода рада*: разговор, метода писаних радова

*Наставна средства*: дидактички материјал, *Забавна* *математика*, стрaна 20,*Математичке степенице1*, стране 26, 122

*Ток и садржај часа*

*Уводни део часа*

– Као мотивација за час може послужити бојење слике на основу инструкција у задатку (*Забавна математика*, страна 20, 1. задатак).

– Израдом овог задатка утврђује се знање о знацима < и >.

*Главни део часа*

– Рад се наставља разним активностима на основу којих ученици могу да утврде сабирање и одузимање до броја 5:

* Извести три ученика, а затим још два. Колико сада има ученика?
* Издвојити четири ученика и једном рећи да се врати на своје место. Колико је ученика остало?
* Ученици треба да запишу једнакости на основу претходних активности.
* Приказивање сабирања и одузимања помоћу дидактичког материјала.
* Графичко приказивање сабирања и одузимања.
* Читање и писање израза (задаци 2 и 3 у *Забавној математици*).
* Посебну пажњу посветити одузимању, јер је то ученицима увек теже од сабирања.

– Израда задатака у *Математичким степеницама 1*, на страни 26. Наставник се може определити за групни рад. Након рада, ученици проверавају тачност задатака помоћу решења са стране 122.

*Завршни део часа*

У завршном делу часа математичким диктатом утврдити да ли ученици знају да правилно запишу и израчунају израз.

* Два плус два једнако је…
* Четири минус три једнако је…
* Три плус два једнако је…
* Пет минус два једнако је…

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

66

*Наставна тема*: Природни бројеви до 100

*Наставна јединица*: Нула

*Циљ часа*: схватање да је број нула празан скуп и разлика два једнака броја

*Тип часа*: обрада

*Облик рада*: фронтални, индивидуални

*Метода рада*: демонстративна, разговор, илустративна, метода писаних радова

*Наставна средства*: конкретни предмети, дидактички материјал

*Ток и садржај часа*

*Уводни део часа*

Ученике упознати с бројем нула преко празног скупа. У корпу ставити пет јабука тако да их ученици виде. Затим из корпе извадити једну јабуку, а ученици треба да утврде да су у корпи остале четири јабуке, и тако редом, док се не дође до празне корпе. Ученици ће рећи да у корпи нема више јабука, или да се у корпи не налази ништа.

*Главни део часа*

– Увести појам празног скупа, који се обележава цифром 0. То значи да у том скупу има 0 елемената.

– Број 0 ученици не треба да схвате као „ништа“, јер је нула важна цифра за писање других бројева и рачунање. Број 0 нема важности у самом бројању.

– Усвајање и писање цифре 0 и уочавање њеног места у низу бројева до пет.

– Уочавање и схватање нуле као броја елемената празног скупа и резултата одузимања два једнака броја.

– Тражити од ученика да понове активност из уводног дела часа, а затим записати: 5 – 5 = 0

– Наставник може да на табли нацрта три цвета, а затим их избрише. Питати ученике како ће записати оно што је наставник урадио (3 – 3 = 0).

*Завршни део часа*

Записивање свих разлика до броја 5 у којима је резултат нула. Ученици самостално записују, а затим читају добијене изразе.

1 – 1 = 0 2 – 2= 0 3 – 3 = 0 4 – 4 = 0 5 – 5 = 0

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

67

*Наставна тема*: Природни бројеви до 100

*Наставна јединица*: Нула

*Циљ часа*: схватање својства нуле у сабирању и одузимању

*Тип часа*: утврђивање

*Облик рада*: фронтални, индивидуални

*Метода рада*: разговор, метода писаних радова

*Наставна средства*: *Забавна математика*, стрaна 22, *Математика*, страна 68

*Ток и садржај часа*

*Уводни део часа*

У уводном делу часа израдом 1. и 2. задатка у *Забавној математици*, страна 22, обновити стечена знања о скуповима и одузимању у скуповима прецртавањем елемената.

*Главни део часа*

– Наставник може, ако за то има могућности, сваком ученику дати једну бомбону (или нешто друго) и рећи им да је поједу. Ученици треба да запишу тај израз и понове да се нула добија када се одузимају два иста броја.

– Показати ученицима да се додавањем нуле неком броју резултат не мења, јер том броју заправо нисмо додали ништа:

4 + 0 = 4

– Исто ће се догодити ако се нула одузме од неког броја, што значи да ће резултат бити једнак броју од којег смо одузимали:

4 – 0 = 4

– Увежбавање сабирања и одузимања на задацима у уџбенику, на страни 68, око 10 минута.

– Посебну пажњу обратити на примере у којима недостаје сабирак, умањеник или умањилац. Током решавања ових задатака треба говорити наглас.

2 + \_\_ = 2 (Који број треба додати броју два да би се добио број два?)

2 – \_\_ = 2 (Који број треба одузети од броја 2 да би остало 2?)

– Самостални рад у *Забавној математици*, на страни 22, задаци 3 и 4.

*Завршни део часа*

Анализа и провера тачности урађених задатака.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

68

*Наставна тема*: Природни бројеви до 100

*Наставна јединица*: Бројеви 6, 7

*Циљ часа*: уочавање и издвајање шесточланих и седмочланих скупова, формирање броја шест и седам на конкретном материјалу, усвајање термина и математичког записивања

*Тип часа*: обрада

*Облик рада*: фронтални, индивидуални

*Метода рада*: демонстративна, разговор, илустративна, метода писаних радова

*Наставна средства*: конкретни предмети, дидактички материјал, *Математика*, стрaна 69

*Корелација*: свет око нас

*Ток и садржај часа*

*Уводни део часа*

Од дидактичког материјала образовати скуп од пет елемената. Додати скупу један елемент, чиме се добија шесточлани скуп. Додавањем још једног елемента шесточланом скупу добија се седмочлани скуп.

*Главни део часа*

– Обраду бројева 6 и 7 почети опет од конкретног материјала, уочавањем шесточланих и седмочланих скупова. Број шест може се повезати с коцкицом за јамб, а број седам са седам дана у недељи.

– Правилно записивање бројева 6 и 7 (пратити стрелице – уџбеник, страна 69). Обратити пажњу на то да се цифра броја 7 може писати на два начина – са цртом или без ње, а да ми ту цифру записујемо без црте.

– Графичко приказивање шесточланих и седмочланих скупова.

– Ученици су схватили да је број шест збир бројева пет и један, а број седам збир бројева шест и један. Приказати и друге могућности за добијање бројева шест и седам. То се прво може учинити на конкретном материјалу, а затим записивањем бројевних израза.

– Самостално решавање задатака у уџбенику, страна 69, око 5 минута.

*Завршни део часа*

Повратна информација о урађеним задацима.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

69

*Наставна тема*: Природни бројеви до 100

*Наставна јединица*: Бројеви 6, 7

*Циљ часа*: правилно читање и записивање бројева 6 и 7, проширивање знања о упоређивању бројева, сабирању и одузимању до броја 7

*Тип часа*: утврђивање

*Облик рада*: фронтални, индивидуални

*Метода рада*: разговор, метода писаних радова

*Наставна средства*: дидактички материјал, *Математика*, стрaна 70

*Корелација*: физичко васпитање, свет око нас

*Ток и садржај часа*

*Уводни део часа*

Уводна активност: игра *Дани у недељи*. Ученици се поделе у групе од по седморо и стану у колоне. Ученици се именују данима у недељи, на пример, први ученик је понедељак, други уторак, и тако редом до недеље. Наставник говори назив једног дана у недељи, на пример среде, а ученици из свих група који су добили име „среда“ трче око своје колоне и враћају се на место. Група чији је играч оптрчао круг и први се вратио на своје место, добија поен. Игру понављати за остале дане, а наставник може дане у недељи заменити бројевима.

*Главни део часа*

– Приликом обрађивања бројева до пет више пажње посвећује се образовању скупова и повезивању броја с елементима скупа и обрнуто. Након што су ученици то у потпуности усвојили, од броја шест више пажње посветити упоређивању бројева, сабирању и одузимању.

– Увежбавање остварити примерима задатака у којима ученици треба да пореде бројеве од 0 до 7 и сабирају и одузимају до 7, најпре на дидактичком материјалу, а затим записивањем и израчунавањем израза.

– Израда задатака у уџбенику, на страни 70, око 20 минута.

*Завршни део часа*

У завршном делу часа могућ је математички диктат:

* + - Поређај бројеве од 0 до 7, од највећег до најмањег.
		- Прикажи цртежом један начин добијања броја шест.
		- Израчунај колико радних дана има у недељи, ако знаш да викенд има 2 дана (напоменути да ученици не треба да пишу број дана, већ да израчунају: 7 – 2 = 5).

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

70

*Наставна тема*: Природни бројеви до 100

*Наставна јединица*: Знаци < , >, =, +, –

*Циљ часа*: систематизација знања о математичким знацима и до сада усвојеним бројевима

*Тип часа*: систематизација

*Облик рада*: фронтални, индивидуални, рад у паровима

*Метода рада*: разговор, метода писаних радова

*Наставна средства*: конкретни предмети, дидактички материјал, *Математика*, стрaна 71, *Математичке степенице 1*, стране 27 и 122

*Корелација*: физичко васпитање

*Ток и садржај часа*

*Уводни део часа*

Ученици подељени у уједначене хетерогене групе раде задатке са наставног листа III. 6, у *Математичким степеницама 1*, на страни 27. Групе се такмиче у брзини и тачности рада. Група која прва тачно уради све задатке побеђује, а ако има грешака у раду, побеђује група која све задатке уради тачно или група која има најмање грешака.

*Главни део часа*

– Увежбавање остварити различитим активностима:

* + Уочавање скупова на примерима у непосредној околини.
	+ Формирање скупова од дидактичког материјала.
	+ Пребројавање и поређење скупова коришћењем правилне терминологије.
	+ Правилно записивање датих поређења.
	+ Сабирање и одузимање бројева на конкретном материјалу и правилно записивање и читање.

– Самостално решавање задатака у уџбенику, на страни 71, којима се систематизују знања о знацима „мање од“, „веће од“, „плус“, „једнако“ и „минус“ и бројевима 6 и 7, око 20 минута.

*Завршни део часа*

У завршном делу часа у пару проверити тачност урађених задатака и дати додатна објашњења ако је потребно.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

71

*Наставна тема*: Природни бројеви до 100

*Наставна јединица*: Број 8

*Циљ часа*: уочавање и издвајање осмочланих скупова, формирање броја осам на конкретном материјалу, усвајање термина и математичког записивања

*Тип часа*: обрада

*Облик рада*: фронтални, индивидуални, групни

*Метода рада*: демонстративна, разговор, илустративна, метода писаних радова

*Наставна средства*: апликације, дидактички материјал, *Математика*, стрaна 72

*Ток и садржај часа*

*Уводни део часа*

Уводни задатак: наставник цртежом или апликацијама приказује шесточлани, седмочлани и осмочлани скуп. Ученици пребројавају елементе скупова и долазе до закључка да у трећем скупу има осам елемената. Наставник пита колико у другом скупу има више елемената него у првом, а колико више елемената има у трећем скупу у односу на други скуп. Закључити да се број осам добија додавањем броја један броју седам.

*Главни део часа*

– Издвајање осмочланих скупова.

– Графичко приказивање осмочланог скупа.

– Записивање броја 8.

– Уочавање различитих могућности за добијање броја 8 помоћу дидактичког материјала. Рад се може организовати у мањим групама.

– Записивање одговарајућих израза. Не заборавите израз: 0 + 8 = 8

– Израда задатака у уџбенику, на страни 72, око 10 минута.

Напомена: Ако наставник увиди да су ученици добро схватили начине за добијање броја 8 придруживањем два скупа, односно сабирањем два броја, може показати и друге начине добијања броја 8, на пример: 4 + 2 + 2; 3 + 2 + 3; 2 + 2 + 2 + 2; итд.

*Завршни део часа*

У завршном делу часа дати неколико примера сабирања и одузимања до 8, које ученици раде самостално и проверавају резултате на табли.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

72

*Наставна тема*: Природни бројеви до 100

*Наставна јединица*: Број 9

*Циљ часа*: уочавање и издвајање деветочланих скупова, формирање броја девет на конкретном материјалу, усвајање термина и математичког записивања

*Тип часа*: обрада

*Облик рада*: фронтални, индивидуални, рад у паровима

*Метода рада*: демонстративна, разговор, илустративна, метода писаних радова

*Наставна средства*: конкретни предмети, апликације, коцкице, дидактички материјал, *Математика*, стрaна 73

*Ток и садржај часа*

*Уводни део часа*

Уводна активност се може остварити помоћу цртежа и апликација или ређањем коцкица. Циљ активности је да ученици схвате појам броја девет тако што се осмочланом скупу додаје још један члан.

*Главни део часа*

– Формирање и графичко приказивање деветочланог скупа.

– Записивање броја девет.

– Организовање рада у паровима, уз употребу дидактичког материјала. Ученици сами треба да открију различите могућности за добијање броја девет.

– Све збирове записати на табли.

– Ученицима понудити и тежа решења – добијање збира помоћу три или више сабирака.

– За увежбавање користити примере у којима ће ученици упоређивати збирове (4. задатак у уџбенику). Рећи ученицима да најпре израчунају леву и десну страну, и да их затим пореде. Резултате могу записати са стране или изнад израза да би лакше могли да их упореде.

– Самостални рад у уџбенику, на страни 73, задаци 1, 2 и 3, око 10 минута.

*Завршни део часа*

Анализа и провера тачности урађених задатака.

*Анализа часа (запажања наставника)*

*Редни број часа*73

*Наставна тема*: Природни бројеви до 100

*Наставна јединица*: Број 10

*Циљ часа*: уочавање и издвајање десеточланих скупова, формирање броја десет на конкретном материјалу, усвајање термина и математичког записивања; усвајање појмова једноцифрених и двоцифрених бројева

*Тип часа*: обрада

*Облик рада*: фронтални, индивидуални

*Метода рада*: демонстративна, разговор, илустративна, метода писаних радова

*Наставна средства*: конкретни предмети, дидактички материјал, картончићи

*Ток и садржај часа*

*Уводни део часа*

Број десет ученици најлакше повезују с бројем прстију на рукама или новчаницом од десет динара. Бројати с ученицима од један до десет. Питати их од којег је броја број десет већи за један. Који је највећи број који смо до сада научили?

*Главни део часа*

– Записати број десет на табли и питати ученике по чему се он разликује од других бројева које знају. Ученици ће лако закључити да написани број чине две цифре, 1 и 0.

– Утврдити да се знаци за писање бројева зову цифре и да помоћу њих можемо записати све бројеве. Ученицима се може прочитати занимљива прича о свађи цифара.

„Једном су се цифре посвађале с нулом и рекле јој:

– Ти си цифра као и ми, али, ако хоћеш право, ти ништа не значиш!

– Ево, на пример, ја – испрси се двојка. Ако ученик изабере цифру два, може да поједе два сладоледа. Узме ли тебе, не може да поједе ништа.

– Тачно, ти си ништа! – заграјаше остале цифре.

– Ништа, ништа! – заграјаше остале цифре.

– Ви сте глупе и ништа не разумете – рече нула. – Ето, на пример, ти, јединице. Стаћу с твоје десне стране. Шта си сада постала? Одговори ми!“

Питати ученике шта се догодило с јединицом када је цифра нула стала с њене десне стране.

– Увести појмове једноцифреног и двоцифреног броја. Објаснити ученицима да се број десет пише помоћу две цифре и да се зато назива двоцифреним бројем, а да се бројеви који се пишу једном цифром називају једноцифреним бројевима.

– Правилно записивање броја десет и цртање скупа који има десет елемената.

*Завршни део часа*

У завршном делу часа ученици добијају картончиће на којима треба да испишу бројеве од 0 до 10. Када заврше, наставник каже један број, а ученици подижу одговарајући картончић.

*)*

*Школа*

*Наставник*

*Разред и одељење*

*Датум*

*Редни број часа*

74

*Наставна тема*: Природни бројеви до 100

*Наставна јединица*: Број 10

*Циљ часа*: утврђивање знања о једноцифреним и двоцифреним бројевима и броју 10

*Тип часа*: утврђивање

*Облик рада*: фронтални, индивидуални, рад у паровима

*Метода рада*: разговор, метода писаних радова

*Наставна средства*: картончићи са исписаним бројевима, конкретни предмети, дидактички материјал, *Математика*, стрaне 74, 75

*Ток и садржај часа*

*Уводни део часа*

– У уводном делу часа утврдити знања о цифри као знаку за записивање бројева, једноцифреним и двоцифреним бројевима, као и писању броја десет помоћу две цифре.

– Формирање десеточланог скупа помоћу металних новчаница од једног динара.

*Главни део часа*

– На основу формираног скупа, ученици уочавају за колико је број десет већи од броја осам, пет, два итд.

– Помоћу новчаница од једног динара, ученици у пару приказују све начине за добијање броја десет.

– Записивање збирова и разлика у уџбенику, на страни 74. Ученици на основу слике у уџбенику – кружића у две боје, пишу одговарајуће збирове и разлике.

– Увежбавање сабирања и одузимања у скупу бројева до десет.

– Израда задатака у уџбенику, на страни 75.

*Завршни део часа*

Наставник подиже картончић на коме је написан један број. Задатак ученика је да подигну картончић са одговарајућим бројем, тако да та два броја дају збир 10. На пример, наставник подиже картончић с бројем 6, а ученици треба да подигну картончић с бројем 4.

*Анализа часа (запажања наставника)*

*Редни број часа*

75

*Наставна тема*: Природни бројеви до 100

*Наставна јединица*: Бројеви од 0 до 10

*Циљ часа*: утврђивање и проширивање знања о бројевима до 10, о упоређивању, сабирању и одузимању до 10

*Тип часа*: утврђивање

*Облик рада*: фронтални, индивидуални, групни

*Метода рада*: разговор, метода писаних радова

*Наставна средства*: *Математичке степенице 1*, страна 28, дидактички материјал, наставни листић, *Забавна* *математика*, стране 23, 24

*Ток и садржај часа*

*Уводни део часа*

Ученици подељени у уједначене хетерогене групе раде задатке са наставног листа III. 7, у *Математичким степеницама 1*, на страни 28. Групе се такмиче у брзини и тачности рада. Група која прва тачно уради све задатке побеђује, а ако има грешака у раду, побеђује група која све задатке уради тачно или група која има најмање грешака.

*Главни део часа*

– За увежбавање користити различите активности:

* рад на конкретном материјалу, уочавање и бројање предмета у скуповима;
* формирање скупова од дидактичког материјала;
* графичко приказивање скупова;
* приказивање различитих начина настајања скупова.

– После практичних активности, прећи на израду задатака у *Забавнојматематици*, стране 23 и 24, око 20 минута.

– Самостални рад на наставном листићу, на коме се могу дати следећи задаци:

* 1. Записати бројеве цифрама и речима.
	2. Доцртати тачкице на доминама тако да на свакој домини буде укупно 10 тачкица.
	3. Прецртати елементе у скупу тако да у њему остане онолико елемената колико је уписано у квадратић.
	4. Упоредити дате бројеве.
	5. Ређати дате бројеве од најмањег до највећег и од највећег до најмањег.

*Завршни део часа*

Повратна информација.

*Анализа часа (запажања наставника)*

*Редни број часа*

76

*Наставна тема*: Природни бројеви до 100

*Наставна јединица*: Редни бројеви

*Циљ часа*: усвајање појма редног броја као својства којим је одређено место елемената у низу, читање и писање редних бројева

*Тип часа*: обрада

*Облик рада*: фронтални, индивидуални

*Метода рада*: демонстративна, разговор, метода писаних радова

*Наставна средства*: слика, текст

*Корелација*: српски језик

*Ток и садржај часа*

*Уводни део часа*

Прочитати или испричати ученицима причу *Деда и репа*. Добро би било да постоји илустрација приче, да ученици могу боље да уоче редослед ликова. Питати их ко је први покушао да ишчупа репу, ко је помогао деди, ко је био трећи у реду, четврти, итд. Питати ученике које су речи коришћене за исказивање редоследа ликова који су учествовали у чупању репе.

*Главни део часа*

– Увести појам редног броја као броја којим се исказује неки редослед. Записати на табли:

1 2 3 4 5 6 7 8 9 10

1. 2. 3. 4. 5. 6. 7. 8. 9. 10.

– Ученици уочавају да су у другом реду написани бројеви с тачком. Наставник чита бројеве у првом реду и бројеве у другом реду, а ученици могу да уоче разлику (један – први; два – други, итд.). Наставник говори ученицима да бројеви у првом реду означавају колико нечега има, а бројеви у другом реду означавају место које неко заузима у реду (низу).

– Усвајање термина „редни бројеви“.

– Питати ученике да ли знају када се користе редни бројеви. Они ће сигурно поменути неке дечје игре или спортске игре, или, на пример, ред који образују ученици када некуд иду.

– Ако ученици не знају шта се може изразити редним бројевима, наставник их може подсетити на то да су они ученици првог разреда, а да ће наредне године бити ученици другог разреда, да се неки телевизијски програми називају редним бројевима, затим да се њима одређују датуми, редови седишта у биоскопу или позоришту.

– Записивање редних бројева речима.

*Завршни део часа*

У завршном делу часа могућ је математички диктат у виду записивања бројева. Наставник изговара бројеве, основне и редне, а ученици записују: други, три, шест, десети, пет, осам, осми, девети, седам, четврти.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

77

*Наставна тема*: Природни бројеви до 100

*Наставна јединица*: Редни бројеви

*Циљ часа*: правилно читање и писање редних бројева и разликовање основних и редних бројева

*Тип часа*: утврђивање

*Облик рада*: фронтални, индивидуални

*Метода рада*: разговор, метода писаних радова

*Наставна средства*: *Математика*, стрaна 76

*Ток и садржај часа*

*Уводни део часа*

Наставник изводи десет ученика, који треба да стану у врсту. Од осталих ученика тражи да правилно изговарају редне бројеве, тако што ће, на пример, говорити: „Први у реду је Марко. Сања је друга“итд.

*Главни део часа*

– За увежбавање користити различите активности.

– Читање основних и редних бројева од 1 до 10.

– Писање редних бројева увежбавати одговарањем на питања, усменим и писменим путем. Питања могу бити:

* Који си разред?
* У ком реду седи Тања?
* На ком спрату станујеш?
* Анализирање распореда часова: Који час по реду је данас математика? У петак имамо час ликовне културе. Који је то час по реду?

– Израда задатака у уџбенику, на страни 76, око 15 минута.

*Завршни део часа*

Самостални рад: Нацртати пет кућица и рећи ученицима да их обележе редним бројевима. Затим рећи да у трећој кући живи Марија. Ученици у трећој кући уписују реч „Марија“. У петој кући живи Коста; његово име уписују у пету кућу, итд.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

78

*Наставна тема*: Природни бројеви до 100

*Наставна јединица*: Редни бројеви

*Циљ часа*: утврђивање и проширивање знања о редним бројевима

*Тип часа*: утврђивање

*Облик рада*: фронтални, индивидуални

*Метода рада*: разговор, метода писаних радова

*Наставна средства*: *Математика*, страна 77, *Забавна* *математика*, стрaна 25

*Корелација*: физичко васпитање, свет око нас

*Ток и садржај часа*

*Уводни део часа*

Уводни део часа може се организовати у школском дворишту или фискултурној сали. Могуће су разне игре, на пример трчање, брзо ходање, скакање и слично, а на крају сваке игре треба утврдити редослед којим су ученици стизали на циљ. Игре се могу организовати распоређивањем ученика у неколико екипа, а на крају сваке игре се проглашава победник.

*Главни део часа*

– Утврђивање знања о редним бројевима остварити на разне начине:

* Уочавање редних бројева на разним примерима.
* Читање и писање редних бројева.
* За увежбавање користити решавање задатака у уџбенику, на страни 77, око 10 минута. Посебну пажњу посветити задацима из дела *И ово је математика*. Помоћи ученицима да реше ове задатке на конкретном материјалу и путем цртежа.
* Повезивање редних бројева с данима у недељи – 1. дан у недељи је понедељак, 2. дан је уторак итд. Повезивање и с месецима у години, први месец у години је јануар, други је фебруар итд. Писање датума: Данас је, на пример, 26. 10. 2008. Читање датума и објашњавање како се он записује: најпре дан, затим месец и на крају година.

– Самостално решавање задатака у *Забавној* *математици*, на страни 25, око 10 минута.

*Завршни део часа*

Анализа и провера тачности урађених задатака.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

79

*Наставна тема*: Природни бројеви до 100

*Наставна јединица*: Претходник и следбеник

*Циљ часа*: усвајање појмова и термина „претходник“ и „следбеник“ на конкретним примерима, уочавање и схватање да сваки број има своj претходник и следбеник

*Тип часа*: обрада

*Облик рада*: фронтални, индивидуални

*Метода рада*: демонстративна, разговор, метода писаних радова

*Наставна средства*: конкретни предмети и бића, дидактички материјал, картончићи с бројевима, *Математика*, стрaна 78

*Ток и садржај часа*

*Уводни део часа*

Неколико ученика прави возић, а остали ученици треба да установе ко стоји испред, а ко иза некога. На пример, испред Јована стоји Драган, а следећи у реду је Иван.

*Главни део часа*

– Ученици треба да схвате појам претходника као броја који претходи датом броју – број за један мањи – а појам следбеника као броја који следи том броју – број за један већи од датог броја.

– За усвајање појмова „претходник“ и „следбеник“ могу се користити кутијице сложене у десет редова, тако да у првом реду буде једна кутијица, у другом две, итд., до десетог, у којем је десет кутијица. Ученици лако могу да уоче да је сваки следећи број за један већи од претходног. Уводимо појам следбеника као броја који следи иза датог броја. На исти начин ученици могу да уоче да сваки број има претходник – то је број који је за један мањи од њега.

– Закључујемо да сваки број има свој претходник и свој следбеник.

– Уочавање места бројева у низу од нула до десет. Питати ученике да ли број 0 има свој претходник.

– Израда задатака у уџбенику, на страни 78, око 20 минута.

*Завршни део часа*

Користити картончиће с бројевима. Наставник покаже један број, а деца треба да подигну картончић на коме је написан његов претходник или следбеник, зависно од инструкција наставника.

*Анализа часа (запажања наставника)*

*Школа*

*Наставник*

*Разред и одељење*

*Датум*

*Редни број часа*

80

*Наставна тема*: Природни бројеви до 100

*Наставна јединица*: Претходник и следбеник

*Циљ часа*: правилна употреба термина „претходник“, „следбеник“ и релације „бити између“, и примена на бројевима

*Тип часа*: утврђивање

*Облик рада*: фронтални, индивидуални, рад у паровима

*Метода рада*: разговор, метода писаних радова

*Наставна средства*: коцкице, *Забавна математика*, стрaна 26

*Ток и садржај часа*

*Уводни део часа*

Наставник наводи неки број – прозвана девојчица треба да каже који је претходник тог броја, а дечак који је његов следбеник. Улоге се у другом кругу могу заменити. Игра се може организовати и тако да један ученик наведе број и прозове друга или другарицу, а прозвани ученик треба да каже који је претходник наведеног броја. Ако тачно одговори, он задаје број и прозива следећег ученика. Игра се може поновити навођењем следбеника.

*Главни део часа*

– Увежбавање појмова претходника и следбеника може се остварити активностима с коцкама различитих боја. Ређати коцкице према инструкцијама наставника, на пример, плава коцкица је следбеник зелене, жута коцкица је између црвене и зелене, а наранџаста је претходник црвене.

– Осим појмова „претходник“ и „следбеник“, користити релацију „бити између“, а то се односи на број који се налази између претходника и следбеника.

– За увежбавање користити решавање задатака на табли. Ученици одређују претходник и следбеник датог броја, као и број који се налази између два броја.

– Самостално решавање задатака у *Забавној математици*, на страни 26, око 20 минута.

*Завршни део часа*

У завршном делу часа у пару проверити тачност урађених задатака и дати додатна објашњења ако је потребно.

*Анализа часа (запажања наставника)*